khistorydata/jeongjo-sjw-relations huggingface dataset:
정조 12년
戊申八月十五日戌時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰以今番韓宗濟之已陞堂上已經僉樞而混錄於別單觀之近來銓曹用人之壅閼窄狹可知有累而見枳者尙且滌蕩恢張況無瑕而無勢一落未甄枯黃於遐陬者不知爲幾百輩然則有累反勝於無瑕寧有是也且況都政每有飭敎此特文具之文具卽此宗濟事可以反隅向筵雖有文蔭武無瑕積年落仕者抄出書入之命而書入而已依舊因循則是不但貽羞於遐外又有罔民之歎另飭吏兵曹待窠間以書入中最久人次次調用望單懸註以落仕最久人收用事承傳政目亦令依此書出俾政官雖欲不爲莫敢不爲事知悉因此而有申飭者飭使收用雖必通稱西北北道人士之文武岐未嘗有續續收擬文而所謂臺侍蔭而所謂字牧武而所謂閫帥雖或有之都不過一二人塞責外此尋常官職竝與塞責之擧而蔑如宜乎宗濟之混錄這中今夏都政另令該曹問于道伯今至幾朔尙無皁白此該曹之不問乎該道之問而不薦乎令廟堂査問草記論勘仍令更加嚴飭至於兵批窠苟欲收用尤非難事以此意一體申飭大抵外方人雖或收用如不提問何以知某道某邑人乎此後文蔭復職兵批各窠遐方人依初仕例居住必皆懸註仍又定式施行事分付兩銓又命書傳敎曰蔭官輩頑慢之習未有甚於近日今日戶郞事駭然極矣修改之役暫時可完差祭還途亦豈侵暮而憑藉推托之說至入於政院口啓如此不畏法之類所當重治今姑十分參酌姑令付過放送更聞事實尤爲痛駭不可以一時拿放而止限五十日竝直該曹此後外方除遷如無特敎或承傳無敢擧論事分付銓曹武郞何足責勿論兼史體重預備望筒自春秋館啓下法意甚嚴名以預備則雖翰林待漏而入趁鑰而退日以爲常況兼史乎俄筵因翰林之奉命以致左史之空曠寧有如許事體堂后之事承旨何敢曰不知當該承旨推考一館之事右位主之有此前無之擧不能察飭當該翰林爲先從重推考又命書傳敎曰未下直守令皆令明日辭朝命退承史以次退出
정조 12년
兼都承旨沈豐之藥院直左承旨權隨駕直右承旨趙衍德隨駕宿左副承旨尹行元藥院直右副承旨洪仁浩隨駕宿同副承旨李東顯隨駕直假承旨鄭東俊內閣直南鶴聞隨駕宿注書金孝建隨駕宿一員未差假注書李貞運藥院直趙台榮隨駕直事變假注書尹寅基守宮直
정조 12년
權啓曰司僕寺內乘來言捲窓取稟傳曰捲三窓
정조 12년
李東顯啓曰臣王大妃殿惠慶宮問安進去下直之意敢啓傳曰知道
정조 12년
權啓曰掌樂提調李在學古磬謄錄考出後依下敎來待矣傳曰入侍
정조 12년
傳于權曰明日還宮時刻待下敎爲之
정조 12년
權啓曰王大妃殿惠慶宮夕問安何承旨進去乎敢稟傳曰左承旨進去
정조 12년
權啓曰臣王大妃殿惠慶宮問安進去下直之意敢啓傳曰知道
정조 12년
以大司諫徐鼎修牌不進罷職傳旨傳于李東顯曰只推
정조 12년
大司憲趙鼎鎭啓曰淸朝風憲之長責任自別如臣巽軟人器不稱且臣通擬在於妖賊參政之日平日憤忿之心每有若浼之意昨朝恩除忽下於院中仕進之時爲伸叩謝不費商量冒沒肅命退自循省有負初心短疏引義亶出自劾之忱及承批旨懲討之請敎以煩瀆不賜開納已不勝悚惶而至於見職之請刊則以長堂之參政爲敎而未蒙鐫解噫長堂雖參政而通塞之事主之者三銓則臣之所引亦有迷執大抵廷臣除職或出於凶賊在銓之時而不得一一引義於其後者蓋以官職乃朝廷之官職故也至於都憲之職倡率僚臺主張言議以鷹逐爲已任者也臣旣見通於妖賊之手而冒膺於討賊之任律以名義寧不羞憤臣於此義講之有素而祗緣疎率徑先出肅處義顚倒愧悔無及今臣必辭之端視向日一宮官尤有所不容已者其何可一刻仍冒於臺次乎請命遞斥臣職答曰勿辭
정조 12년
洪仁浩啓曰大司憲趙鼎鎭一日再啓煩瀆退待物論矣敢啓傳曰知道
정조 12년
洪仁浩啓曰大司諫徐鼎修引避退待已至經宿尙未處置事甚未安除在外未署經外獻納金光岳正言鄭來百卽爲牌招以爲處置之地何如傳曰何必待牌遞差兩司呈告及在外未肅拜人亦爲許遞今日政差出待下批牌招兩司長官使之處置
정조 12년
有政吏批判書吳載純進參判李在學進參議李時秀進左承旨權進以徐秉德爲執義尹行履爲司諫成穎李永穆爲掌令吳鼎源爲持平權恢爲獻納柳誨爲正言
정조 12년
持平吳鼎源啓曰大司憲趙鼎鎭以淸朝風憲之長責任自別如臣巽軟人器不稱且臣通擬在於妖賊參政之日平日憤忿之心每有若浼之意昨朝恩除忽下於院中仕進之時爲伸叩謝不費商量冒沒肅命退自循省有負初心短疏引義亶出自劾之忱及承批旨懲討之請敎以煩瀆不賜開納已不勝悚惶而至於見職之請刊則以長堂之參政爲敎而未蒙鐫解噫長堂雖參政通塞之事主之者三銓則臣之所引有迷執大抵廷臣除職或出於凶賊在銓之時而不得一一引義於其後者蓋以官職乃朝廷之官職故也至於都憲之職倡率僚臺主張言議以鷹逐爲已任者也臣旣見通於妖賊之手而冒膺於討賊之任律以名義寧不羞憤臣於此義講之有素而祗緣疎率經先出肅處義顚倒愧悔無及今臣必辭之端視向日一宮官尤有所不容已者其何可一刻仍冒於臺次乎引嫌而退長憲任重引義語過豈可以此輕遞言官請大司憲趙鼎鎭出仕答曰依啓
정조 12년
正言柳誨啓曰大司諫徐鼎修以臣之鹵莾巽軟本不近似於淸朝耳目之任而從前屢叨醜拙畢露此固臣已試蔑效之地也況於年前待罪喉院時三司懲討之啓至有焚草之命而臣旣不能碎首爭執終未免隨衆奉行至今追思愧汗浹背伊時院僚之入臺者擧皆引此自劃輒蒙體諒則今臣處義實無異同且以見職言之臣未嘗通擬照望而特以臣已經三銓政曹混錄於前望之中誤恩又下於常格之外臣何敢視若曾經晏然自居乎以此以彼不可一刻蹲據也決矣引嫌而退强引前事實爲過當旣經銓堂何論常格不可以此輕遞言官請大司諫徐鼎修出仕答曰依啓
정조 12년
吏曹口傳政事以李光鉉爲兵曹佐郞落仕最久人收用事承傳
정조 12년
李東顯以兵曹言啓曰今八月十七日武臣堂上朔試射日次而內外中日旣已停止不得爲之之意敢啓傳曰知道
정조 12년
李東顯以兵曹言啓曰今此慶熙宮擧動時興元門北邊宮墻二間許又一間許武德門西邊二間許頹圮樹柵處當爲軍兵把守矣依例令各該營入直軍中隨其字內量宜定送嚴加守直之意分付何如傳曰允
정조 12년
李東顯以備邊司言啓曰傳曰以今番韓宗濟之已陞堂上已經僉樞而混錄於別單觀之近來銓曹用人之壅閼窄狹可知有累而見枳者尙且滌蕩恢張況無瑕而無勢一落未甄枯黃於遐陬者不知爲幾百輩然則有累反勝於無瑕寧有是也且況都政每有飭敎此特文具之文具卽此宗濟事可以反隅向筵雖有文蔭武無瑕積年落仕者抄出書入之命而書入而已依舊因循則是不但貽羞於遐外又有罔民之歎另飭吏兵曹待窠間以書入中最久人次次調用望單懸註以落仕最久人收用事承傳政目亦令依此書出俾政官雖欲不爲莫敢不爲事知悉因此而有申飭者飭使收用雖必通稱西北北道人士之文武岐未嘗有續續收擬文而所謂臺侍蔭而所謂字牧武而所謂閫帥雖或有之都不過一二人塞責外此尋常官職竝與塞責之擧而蔑如宜乎宗濟之混錄這中今夏都政另令該曹問于道伯今至幾朔尙無皁白此該曹之不問乎該道之問而不薦乎令廟堂査問草記論勘事命下矣問于該曹則該曹初無關問之事云成命之下尙今抛置者誠極寒心該曹堂上捧現告從重推考下吏令攸司科治仍令該曹依今下傳敎卽爲關問待其薦聞以爲次第收用之地何如傳曰允
정조 12년
李東顯以訓鍊都監言啓曰明日擧動時以集賢門軍十五名軍餉色軍十五名挾輦事自兵曹節目啓下矣集賢門軍盡數出用則該哨官之無軍入直事甚疎虞弘化門軍五名除出還宮間使之率領入直何如傳曰允
정조 12년
李東顯以訓鍊都監言啓曰今此慶熙宮經宿時因兵曹草記武德門西邊宮墻二間許頹圮樹柵處西營入直軍八名除出將校率領嚴加守直之意敢啓傳曰知道
정조 12년
李東顯以訓鍊都監言啓曰今八月十六日慶熙宮擧動時因兵曹節目及草記南營馬兵三十名廣智營軍三十名北營標下軍三十五名各其將官率領移直於慶熙宮外各營巡邏等節依例擧行集賢門軍十五名軍餉色軍十五名挾輦將官率領侍衛金虎門軍四十名弘化門軍四十名分屬先後廂解嚴後分半入直於興化門及元內入還宮後各還本處而竝待標信擧行南營馬兵三十名廣智營軍三十名出用則宮墻頹落處巡察及巡邏無以分排以新營守直軍推移行巡之意敢啓傳曰知道
정조 12년
李東顯以御營廳言啓曰今此慶熙宮擧動時內外入直及巡邏等節依時御所例擧行事自兵曹草記矣東營入直騎士十五人待標信除出新營入直鄕軍一哨內五十五名及京標下軍十八名依例除標信除出各該將官率領分直於北二營而東營入直鄕軍六十一名內三十名待標信除出將官率領分直於上東營宮墻外巡邏等節依時御所例擧行而敦化門東邊水閣頹壓處把守軍十名內司僕南邊宮墻頹圮處把守軍十五名除之則餘數不多當夜昌德宮墻外巡邏勢難分排出番鄕軍二十名添入警巡而還宮後北二營東營入直馬步軍兵各還本處入直之意敢啓傳曰知道
정조 12년
李東顯以御營廳言啓曰今此慶熙宮經宿時興元門北邊宮墻二間許又一間許頹圮樹柵處令該營入直軍隨其字內量宜除出嚴加守直事自兵曹草記矣北二營入直軍八名除出二間頹圮處五名一間頹圮處三名將校二人率領限還宮間嚴加守直之意敢啓傳曰知道
정조 12년
戊申八月十六日辰時上詣慶熙宮擧動入侍時左承旨權右承旨趙衍德右副承旨洪仁浩同副承旨李東顯假承旨鄭東浚南鶴聞記事官金孝建假注書趙台榮記事官李相璜金祖淳檢校提學吳載純檢校直提學徐有防李秉模原任直閣金載瓚待敎尹行任以次隨駕上具翼善冠衮龍袍乘輿出宣化門藥房都提調金熤提調沈豐之副提調尹行元進前奏曰今日朝候稍涼此時勞動聖體若何上曰一樣矣命書榻敎曰王大妃殿進御加味香砂六君子湯自今日限三貼煎入上出協陽門降輿乘轎上曰下直守令入侍出榻敎賤臣承命出與慶州府尹閔台爀洪州牧使李義弼蔚珍縣監金相定偕入進前命奏職姓名台爀等以次仰奏訖敎相定曰爾則復起爲人誠幸矣下去善爲也相定曰感淚被面無以仰對矣命台爀等先退駕出敦化門入興化門由廣達門入顯謨門降輿御興政堂命仁浩書傳敎曰政官牌招開政又命書傳敎曰未肅拜兵曹佐郞改差口傳差出命書傳敎曰昨日承旨復望如申光履者其間沈滯誠冤矣間欲收用錯聞虛傳而未果及今覺用之後何官可礙乎昨政意已復望而今日始聞之未免獨漏云銓曹取捨倒錯若此不可無飭當該參政判書參議從重推考參判亦爲推考上曰分提調掌樂提調入侍賤臣承命出與分提調徐有隣掌樂提調李在學偕入進伏有隣曰永禧殿修改每於宗廟景慕宮修改日同爲擧行故本曹則只令郞廳進參揆以事體終涉苟艱此後則令禮曹別爲擇日修改本曹堂上進去擧行事定式施行何如上曰此後判堂進去奉審修改時判堂亦爲進去可也出擧條敎在學曰北伯尙不發巡耶在學曰近見臣父私書則身病無減行部尙遲不勝惶悶云矣上曰病如難强則深北行巡置之無妨矣在學曰臣頃因樂器看審進詣文廟則樂器庫材瓦朽破至有頹圮之慮因此而樂器多致傷缺誠爲可悶分付該曹待本館廨宇修改時一體完葺爲宜而庫舍之致傷專由於守直之無人自臣院方往復本館以爲給雇定立之地而若無別般嚴飭則雖有庫直難保其又不如前此後自本館另加檢察着實守直俾無毁劃致傷之弊事申飭何如上曰依爲之出擧條在學曰日前因大司成李時秀所啓有古磬藏置處所及事跡詳考以啓之命矣取考前後謄錄又問於典樂輩則癸丑磬十五枚內六枚則丙申正月因上號都監移文輸送四枚則甲辰正月內入五枚則方留在本院矣得來處所及藏置年月雖無文蹟之載錄者而十五枚刻識旣同數爻又符則可知其壬戌所得之磬也累百年古器之前後得出誠爲可貴本院所在五枚及泮水堂所得二枚同入一櫃藏置本院似好故敢此仰達矣上曰依爲之本館所得古磬旣命大司成記識本院所在古磬卿亦略記事實竝書於櫃子外面而各以製進人書之樻子則以二坐爲之甲辰正月內入古磬與永樂古鍾藏於奎章閣御容所在處此則詳考事實令一提學製進記實之文揭板下軒內閣亦有流來古鍾磬此則令檢校直提學題銘於架上俾後人知其事實可也出擧條秉模曰衍慶寺卽齊陵守護寺刹也近在陵所咫尺之地而寺樣近甚殘弊梵宇擧皆頹圮若不及今修葺則將有顚壓之慮曾在先朝幸行時特命營邑修補而因循至今矣空名帖限一百張僧加空名帖限五十張特爲成給時居僧中榦事一人令摠戎廳差出僧任使之董役以爲鳩材重修之地而仍令本陵官着意照管畢役後形止報于禮曹恐合事宜故敢此仰達矣上曰依爲之本寺事體自別禮判自來慣於國役此等事亦必勤幹與本道道臣地方官眼同着意專管完役後具別單草記道伯則狀聞此乃仰體錫名之聖意重修之聖敎申飭該地方斯速完役可也出擧條載瓚曰寧越六臣祠在於莊陵洞口數里之內而院宇剝落不蔽風雨講堂及拜䳌樓將有朝夕頹圮之慮而院儒輩無以鳩財繕葺廟貌荒涼行路咨嗟臣於巡過之路因院儒呈文略助財力只令許斫材木借給民丁俾之略加修補而第此六臣妥靈之所必置于仙寢密邇之處者地非偶爾意有存焉與他祠院事面尤異若自朝家拔例軫恤亟命繕改則實爲表忠礪俗之道敢此何達矣上曰今始聞之亦云晩矣令本道量給財力一新修補期於未寒前完役完役日字使之前期狀聞當遣承旨致祭祭文亦當親撰嚴戶長家旌閭亦在本地方六臣祠致祭日一體致祭可也出擧條載瓚曰穆祖朝國舅千牛衛長史李肅突山郡夫人鄭氏墓山在於平昌郡太祖朝命本郡戶長主其祀賜幞頭黑團領玉圈子犀角帶劃給官屯田使於三名日行祭祝云誕育聖妃垂裕後昆肆當令節式陳明甄載在本郡邑志中矣地經兵亂墓無記識故老所傳只不過曰似在於某面某山云云而今不識其處故近年則設祭於郡司廳事春秋行之祭品則屯田今無所在自本郡以官力略備以過御賜冠服壞破無有玉圈見矣犀帶惟有破片七枚尙在本郡矣蓋當初特賜章服圈帶又令劃給田土使長吏永典祀享以爲不絶香火之地者聖意所在尙切欽仰而世代寢遠塋域無傳而草草籩豆之享亦不免自本邑私設以行者事面極其苟艱有非聖祖崇報國舅之遺意自今以往分付該道春秋祭需以公穀會減著爲定式且以益加虔奉之意申飭本郡何如上曰依爲之稀異之古跡旣聞之豈可循例申飭乎祭需之公穀會減卽列朝國舅應行之擧令該道磨鍊而祭品則亦令酌定竝卽狀聞祭所之設於郡司廳事位田之昔有今無亦可謂欠事就郡司之傍別立一宇妥奉祠版謹遵國初受敎令本郡戶長具幞頭團領玉圈角帶行祀而自度支一件新備下送此後本道觀察使限年修補事定式聞於行祭時以犀帶餘片替用祠版云苟且甚矣犀帶則別造樻子奉置祠版之傍而欲爲奉玩一片精封定差員上送待還下送同爲奉置建祠完役日當致祭祭文亦當親撰矣日字先期狀聞事分付國舅家後孫或有可以尋訪之道乎亦令道伯取考邑誌詳問邑中父老狀聞事亦爲分付可也出擧條命諸臣少退少頃命仁浩進伏書傳敎曰俄於亞銓入侍亦有下敎卿必聞之設有身病秋務方殷此時道伯豈付生手且卿子在京從宦亦知其不甚難强斯速發巡日字狀聞事下諭于咸鏡監司又命書傳敎曰金若行事每以爲䵝䵢而伊時量海之招無異亂招特以關係之至重姑未擧論今見官案已作故到今尤無可論罪名徒流案爻周事分付衍德曰還宮時刻啓下後當爲頒布而禁漏官不待啓下徑先頒布事極駭然臣等不察不勝惶悚而當該官吏令攸司科治何如上曰依爲之該房承旨推考可也出擧條命退諸臣以次退出
정조 12년
兼都承旨沈豐之坐左承旨權坐右承旨趙衍德坐直左副承旨尹行元藥院直右副承旨洪仁浩坐同副承旨李東顯坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
權啓曰來二十一日輪對日次而國忌齋戒相値頉稟之意敢啓傳曰知道
정조 12년
李東顯啓曰來二十一日朝參日次而國忌齋戒相値頉稟之意敢啓傳曰知道
정조 12년
李東顯啓曰司僕寺郞廳來言捲窓取稟傳曰捲三窓
정조 12년
權以奎章閣守宮檢校直閣意啓曰夜間閣內諸處無事之意敢啓傳曰知道
정조 12년
權啓曰判尹宋載經除拜後過三日不爲出肅依定式推考警責仍卽牌招察任何如傳曰許遞前望單子入之待下批牌招察任
정조 12년
趙衍德啓曰戶曹判書徐有隣問議大臣後依下敎來待矣傳曰入侍
정조 12년
李東顯以兵曹言啓曰依下敎隨駕禁軍及武藝別監內吹近仗軍士標下軍兵等處設粥分饋之意敢啓傳曰知道
정조 12년
李東顯以訓鍊都監言啓曰依下敎本局兼內吹等處設粥分饋之意敢啓傳曰知道
정조 12년
李東顯以禁衛營言啓曰依下敎本營兼內吹處設粥以饋之意敢啓傳曰知道
정조 12년
李東顯以御營廳言啓曰依下敎兼內吹等處設粥分饋之意敢啓傳曰知道
정조 12년
戊申八月十七日卯時上詣還宮入侍時左承旨權右承旨趙衍德右副承旨洪仁浩同副承旨李東顯假承旨鄭東浚南鶴聞記事官金孝建假注書趙台榮記事官李相璜金祖淳檢校提學吳載純檢校直提學徐有防李秉模原任直閣金載瓚待敎尹行任以次隨駕上具翼善冠衮龍袍御興政堂命書榻敎曰大司成牌招乘轎出廣達門出興化門詣敦化門外命仁浩出標信解嚴詣協陽門外降轎乘輿入宣化門還內諸臣退出
정조 12년
戊申八月十七日申時上御重熙堂坐直承旨與戶曹判書入侍時右承旨趙衍德假注書趙台榮記事官尹行任金祖淳戶曹判書徐有隣以次進伏訖上曰外方文蔭武啓聞人品之數諸大臣之意何如有隣曰文之侍從以上武之閫帥以上三相之意無異同而蔭則領右相以二品東班實職以上爲當云左相則以爲蔭之曾經敦都參議以上人不下於文之侍從武之閫帥以曾經敦都參議以上爲限似合事宜云矣上曰從當更問於諸大臣而處之矣命退諸臣以次退出
정조 12년
兼都承旨沈豐之藥院直行左承旨李在學坐右承旨徐鼎修坐直左副承旨尹行元坐右副承旨申光履坐同副承旨洪仁浩坐直注書金孝建仕直一員未差假注書李貞運藥院直事變假注書尹寅基仕
정조 12년
藥房都提調金熤提調沈豐之副提調尹行元啓曰臨廟經宿聖懷增愴侵早回鑾勞動旣多伏未審夜間聖體若何寢睡水剌之節亦何如今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 12년
洪仁浩啓曰卽者刑曹郞廳來言再昨日動駕時衛外擊錚人等所當卽爲捧供而國忌正日相値限內不得擧行云矣敢啓傳曰捧入
정조 12년
傳于洪仁浩曰昨日問議有更詢者大臣與有司堂上入侍事遣史官傳諭領相則連日勞瘁勿爲入侍事一體傳諭
정조 12년
洪仁浩啓曰左議政李性源右議政蔡濟恭有司堂上徐有隣李在簡鄭昌順李秉模依下敎來待矣傳曰入侍
정조 12년
洪仁浩啓曰吏曹判書吳載純參判李在學參議李時秀牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰此雖一事觀此啓辭不覺駭然前此吏判擧措之怪駭有多般飭敎仍以每政一違之事更下飭禁此後政牌無端違召使之永勿呼望則此啓辭焉敢書入乎自承宣不畏飭敎若此豈不萬萬寒心當該捧納承旨爲先罷職在院承旨一竝遞差予於重臣事爲朝廷惜之寧容隨處顚錯乃爾伊筵以後間亦行政今日之冒沒如此又何故也此啓辭勿施仍以前牌申飭
정조 12년
洪仁浩以備邊司言啓曰取見右通禮禹禎圭疏陳冊子則其一咸陽居昌兩邑復舊之議也以爲咸陽本以郡守而爲蔭窠居昌本以縣監而爲文蔭交差之窠矣曾於戊申亮賊近出安義故革罷其邑半屬咸陽半屬居昌陞爲府使差遣武臣自是以後無前之役鱗次層出而亦賴安義半屬之故竝力擔當矣頃於丙辰安義則復舊爲蔭窠居咸二邑因循陞府使郡縣之民竟當雄府之役民皆疊役無以支堪此宜還復郡縣差遣文蔭以慰二邑民人之顒望云矣咸陽居昌之陞爲府使蓋在於安義縣革罷分屬之時則安義復設之後兩府之依前仍置抑有委折而然歟以自來郡縣之民應多年雄府之役宜其有多小弊端嶺南一道之論亦多以復舊爲宜云所當依其請擧行而事係官方貴在審愼關問該道道臣使之詳量事勢出意見論理狀聞後稟處何如傳曰僉議旣如此民願又如此兩府之還作郡縣別無所妨此擧旣出除邑弊之意則武岐府使二窠之有無亦不足言特許疏陳之請可也
정조 12년
有政吏批判書吳載純進參判未差參議李時秀進同副承旨洪仁浩進以趙鼎鎭爲吏曹參判徐有防爲判尹金載瓚爲大司成李昌漢爲大司諫洪九瑞爲分兵曹參議咸陽郡守單金魯岳居昌縣監單元宅鎭以上復舊事承傳再政以趙瑍爲大司憲徐郁修爲執義李身晦爲司諫申曮爲持平趙貞相鄭宅東爲正言申禹相爲獻納鄭景祚爲掌令李光鉉爲持平趙有臣爲掌令兵批判書李在簡病參判具㢞病參議宋鍈病參知柳誼進左副承旨尹行元進副護軍單閔彝顯李周顯宋銓副司直單宋載經金光岳宋煥箕副司果單鄭來百副護軍李身晦
정조 12년
洪仁浩啓曰大司諫李昌漢旣在闕中不爲肅拜直爲出去事甚未安推考警責何如傳曰允
정조 12년
承旨前望單子入之李在學徐鼎修申光履落點
정조 12년
李在學以備邊司言啓曰取見右通禮禹禎圭疏陳冊子則其一婦人首飾變通事也以爲我國之婦女髮紒非古制也今俗一紒所費多至六百金旣甚難辦而取他人髮爲閨房之飾可乎今若復巾幗之制不變俗而變其物用絲繒之屬黑染爲飾則不違於聖人之遺制也向來先大王特軫髮紒之弊凡士庶家首飾一依宮樣爲之或爲花冠或爲足道里則庶合於古制可祛首飾奢靡之風而只緣紀綱頹圮俗習難改乍行旋廢今若遹追先朝定制欲變婦人首飾則不必嚴法禁抑只禁國內鬻髮者則貧室先自樂爲而雖豪富之家不敢違越邦典此亦祛奢之道云矣婦人髢䯻之在所當革非但已有前輩之論曾在先朝亦設禁令行之未幾旋卽寢閣蓋以所代之物終無可合之制故耳顧今侈風日盛䯻樣漸大閭巷間靡財之害此其爲最頃年飭敎未見顯效如欲祛奢須有通變未知巾幗布帛之制果能合古宜今而此非一言所可斷定更加博詢講究從長善處俾無銷刻之歎何如傳曰婦女髮紒之制革之有年旋卽復舊制今又不可輕議更張而年前以此弊力言於筵臣自其家內俾各去泰去甚小其制減其費以爲一分對揚之效而伊後果一向遵用乎果一向膠守乎苟有不然自廟堂之臣已不能對揚外此士庶人何責其侈汰乎此正卿等自反處至於博詢之請亦有意見後日次對時議于諸宰從違間一番覆奏亦宜矣
정조 12년
李在學以備邊司言啓曰取見右通禮禹禎圭疏陳冊子則其一田賦摠論事也以爲我朝量田必於二十年而一量者意有在也昔之量田今爲川涉而此係舊量不得頉減故多有白地懲稅列邑年分槪狀必捧新起故書負輩怯於被罪以幾結新起懸錄便是六里靑山而用奸於看坪以充新起之數必依大典二十年而一量田則可免白地之納稅亦無新起之勒定且今之田制限以六等公稅隨而增減然水田廢則稅減旱田則無此例故薄土少收者懼不敢墾若使水田旱田同例而不賦陳廢則必爲少失大得之歸水田旱田饒瘠相懸而一等六等不過四陪六等之外又添一等爲至輕之稅則生穀之土可以盡闢矣古之屯田必就荒闢而今之屯田或買良田或屬逆産而地部不責公賦故正供多縮若如民間買賣者其斂也與私田之稅同例而從今以往凡屯田之類皆屬地部其他海鹵藪澤之占墾者逆産之分屬各府者莫不準此則屯田自在正供頓增矣築堤儲水所以備旱而初無生水不得蒙利故任其毁壞者間多有之民欲起墾則諉以堰案一切禁斷故生穀之土空然荒棄三南之沿海浦口亦多築堰之地而或請軍丁則道臣守令輒諉邦禁此豈古之生財之道乎今宜行會諸道廢堤之處許民耕食築堰之地給軍完築云矣諸道田政之紊亂莫近日若次次改量之成命前後不啻屢下而因循度日尙無一邑擧行之事誠甚慨然及此年事稍豐之時更飭諸道以爲依前朝令擧行之地而六等之添作七等事係變制不可輕議屯田之不責公賦餉屯量減外元無是規出稅與否非所可論廢堰許耕之請雖出務實之意而一許此路蒙利之堰必將盡入於起耕至於築堰貯水實爲興地理敦本業之要道而業已筵稟別關行會姑觀諸道擧行之勤慢更加申飭何如傳曰允
정조 12년
李在學以備邊司言啓曰取見右通禮禹禎圭疏陳冊子則其一均役廳貿米防禁之議也以爲均役廳之年例貿米者蓋以軍兵放料不足之故而海西大同米一萬五千石關東大同米五千石竝爲輸納於均廳以爲給料之地矣中間謂以海西船路由於長山臭載可慮作錢納于均廳竝與關東而用此例自均廳貿米充代逐年所貿殆至五六萬石貢人輩量其一年糧受出而其餘盡賣於均廳不惟當年條而已數三年條亦皆預賣仍留均廳是以雖値豐年市直一向騰踊都民一是艱食京外商舶之往來兩西者不由長山逶向外洋未嘗有破船者則此豈獨妨於公運歟若以海西關東大同以米上納則此爲二萬石也又以關西稅米限二萬石輸納均廳則可補經費且各道結錢合爲三十九萬五千兩零逐年輸納故均廳則積錢如山外方則錢荒日甚若於各道沿邑結錢限二萬石以米代捧則必有裕於放料而一結徵以五斗故民多不願若於一結竝船價不過三斗二升則民豈不樂從乎如是變通惠廳貢米逐等上下得以發賣於米廛則都民計活不至甚難云矣都城米踊之弊人多歸咎於均廳貿米而該廳事勢自有不得不然之端無此一條路則許多給代之米萬無辦出之望載之事目行之數十年者蓋以此也關東之米雖不足於補用兩西之米若果船運則豈不爲經用之大助而關西米之留置本道自有深意海西米之竝令代錢爲軫民隱至於沿邑結錢代米之請在該廳姑幸而其爲民邑之弊不一其端當初結米之變爲結錢中間此議之復發還寢良亦由此爲都民艱食之弊貽沿民無窮之害實涉重難所陳諸條竝姑置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一魚稅革罷之議也以爲沿海關防設置統水使及邊將者蓋所以偵擇寇盜之潛海而來者而自設均廳魚鹽船稅皆屬均廳故商舶之往來者倚以爲勢莫敢誰何而近年以來連値凶荒流丐甚多安知無綠林之嘯聚乎魚鹽稅之當初所收爲十二萬餘兩而鱗次頉減今不過八萬兩大抵魚業大不如前終歲求魚不足以當其稅初旣定稅加減不得舟人漁子無以堪當船隻朽傷則不爲改造呈于地方官頉報均廳仍以永減於稅案故稅錢之減縮爲四萬餘兩此不足有無於軍國之需還付於統水營及地方官略定其稅毋得濫徵則海民可以安業且商船之往來者無不關由於地方官與邊將此可爲備盜防患之策至於鹽稅與魚船有異煮海爲鹽如非捉魚之難也八路沿海無非煮鹽而許多浦民以此爲業則量宜收稅固非屬民之政也魚稅則收稅以後魚産至貴海民失業古者靑魚百級之直不過二百錢而今則以三四十兩錢不得貿百級人皆曰均廳稅魚以後魚産絶貴魚稅可罷鹽稅可捧云矣均廳魚稅之捧不但爲經用地也先大王深軫海民幾百年痼弊諸宮家各衙門各邑鎭所管而私捧者一切革罷輕其稅而屬均廳俾絶百岐侵虐之患此於海民實爲沒世莫大之惠謂之因此而民失其業則無乃過乎物之貴賤自有其時均廳之前各處征稅不勝其繁而魚猶不貴適時之然耳到今以魚貴責之於均廳征稅之故則豈理也哉爲道臣守令者若能體朝家軫恤之澤念海民生理之艱無論魚鹽船三稅搜此有裕補彼不足則下可以祛白徵之冤上可以無減摠之患何必船魚則竝屬閫邑鹽利則獨歸均廳之後魚族必賤民弊頓祛乎至於統水營點船之法爲此論者多矣其在慮患之道所當斷以行之而旣已移屬於均廳又復逢點於外閫則兩地受困爲弊多端此一款博詢爛商從後稟處何如傳曰允
정조 12년
李在學以備邊司言啓曰取見右通禮禹禎圭疏陳冊子則其一畿邑大同上納變通之議也以爲三南田稅大同一時來納於各倉而畿邑則不然旣輸四斗又於春秋分輸六斗大同故兩次運納之際民之勞苦固已難堪而又其脚價路費及斛上剩米比他有倍亦依三南例毋論田稅大同必於春間一時來納云矣畿邑大同之分春秋上納蓋倣畿甸納秸之義而近年以來多因道臣之論報本廳頻許兩等之待春都納則今不必別爲定制上疏內辭意置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一軍丁搜括之策也以爲外邑軍額近益難充衣冠遊逸之徒混稱士族冗雜無依之類亦托鄕員忠順之類變幻世系期於免役良民富戶謀避軍保願付軍官又與官吏諸廳結爲契房納租免軍惟其窮殘小民父子兄弟以軍以保皆不免焉甚至有一身兩役者所謂馬軍臨操貰馬束伍則未有根着今若行會各道非士非品遊衣遊食者一一査出考其才藝降定軍役各樣軍官名色定其額數官吏契房一切嚴禁且俗所謂居士者謀避良役遁居佛堂有妻有子招朋引類出沒閭里往往草竊此亦知委諸道毁去佛堂驅逐居士則八道當得屢千閑丁如是則豈憂簽丁之難得乎至若版籍錄其民戶而近者民習多詐必欲漏籍而免軍每當式年移徙他邑籍外遊逸之徒亦甚夥然此後則凡移居之民有本縣公文然後許接而如無其關逐去不受則民不能生意於移避漏籍云矣軍伍之多闕閑遊之避役法禁本自嚴截而奸弊日以益滋者此固由於國無紀綱吏不畏法而然也可勝寒心黃口白骨之充徵自有常律校院冒屬之査汰亦有朝令居士之禁斷移民之成冊可按舊典而行不必新法之創軍官之定額數官吏之禁契房惟在道臣一號令事竝以此意行會諸道申明舊典另加嚴飭何如傳曰允簽丁當其時另飭諸道期有實效從當有抽㮐按廉之擧一體嚴飭至於所謂居士一事爲方伯守令者念及於乙巳事雖欲不禁得乎此在道伯一號令間事後復不熄境內有一箇居士似此道伯將焉用諸然威令之行與不行不在於嚴急此亦合商量處一體申飭可也
정조 12년
李在學以備邊司言啓曰取見右通禮禹禎圭疏陳冊子則其一都城守禦之策也以爲我國少有不虞則都城先潰甚可歎也都城形勢南北則一夫當萬東西則雖卑薄其周遭之廣軍兵之蓄莫如都城而築城之初不設雉堞者實有欠於守內捍外之術也今宜特令軍門加築雉堞千雉百堞把守相望則敵人登埤可以防遏而惟其倉庫設置江上者非計之得也脫有不虞之賊先據江倉則蓄積反爲盜糧顧今城裏之設倉不過惠廳均廳守禦廳而蓄積不多江倉移設城中若値緩急當取諸城中而用之如欲守城則此爲上策矣至若都民其爲本於國家尤爲切近宜加懷保而生理近益艱窘貢市諸民其勢難支釐革弊瘼俾之安堵居生則始可以本固邦寧而近來城內大家舍或斥賣於軍門取其石材基址仍以空曠閭閻漸至蕭條申飭京兆勿使買賣而毁去則此亦爲固本守城之長計云矣根本之地莫過於都城陰雨之備莫先於蓄積而雉堞加築之論未免時屈擧贏江倉移設之役自可漸次就緖姑無別般措處之事至於貢市弊瘼之另加釐革城內家舍之申禁毁撤或關懷保之政或係固本之策嚴飭有司之臣及京兆軍門或隨卽矯救或一切禁斷俾有實效何如傳曰允城內家舍毁壞事前此筵中申禁不啻至嚴未知近來此弊之止息與否而此後無論公私用故家毁棄者自京兆禁斷犯者及家長仍令各部査出報來令京兆轉報廟堂論罪大抵此弊各都監及軍門爲尤甚欲取石材則竝毁本舍此後無論都監軍門雖已全頹已竝圮之處除非關由廟堂則無敢着手至於完存家舍之着手者該堂上該將臣自本司草記論罪可也
정조 12년
李在學以備邊司言啓曰取見右通禮禹禎圭疏陳冊子則其一兩南山郡還穀變通事也以爲設置還穀本以需軍濟民而畢竟受害者民也元會與營穀逐年生殖營耗之發賣多取沿邑偏留山郡故山郡則雖斗小之邑還穀多至屢巨萬貧民終歲所收多者十餘石小者七八石而其受食還穀則殆過數十石斥賣産業猶不足於納還則末乃逃散隣族俱困猾吏貪官則又敢犯手於元還精實之穀直爲發賣假如一石租之直爲二兩錢則先取一兩歸於私橐以其一兩勒給民戶使之待秋備納況其所納者十七斗而無非精穀所受者十斗而輒皆空殼其有補於農糧者幾何生民弊瘼最難堪者還穀也特命兩南道臣較量列邑之民戶穀數裒益平均而定其穀數大邑七萬石中邑五萬石小邑三萬石以此折半分留耗條待春作錢京耗則納于地部以補經用營耗則歸之該營以爲用度元定穀數之外無復滋殖而加蓄且營耗則勿論山沿通同發賣不爲偏留則積弊可祛殘民可保云矣兩南山郡穀多之弊誠如原疏所論而營耗發賣之偏取沿邑前後飭禁非止一再則不遵朝令之責專在道臣立本錢還之說萬萬驚駭贓律至嚴國綱尙在豈有容易犯科之守令而疏辭旣如此以此意嚴飭兩道道臣使之隨現發論罪至於裒益平均雖是不可已之政嶺南則昨年已行六萬餘石移貿繼又有度支取耗之定奪無容更議湖南則其所爲弊固不至如嶺南之甚而還穀發賣恐非慮嗣歲之道關問便否從後稟處何如傳曰允近聞筵臣所奏嶺南移貿奸弊多端無論米租比詳定價本從中滲失者其數不些云守令染指與吏鄕作奸間必有委折而然若此則爲民之擧反爲厲民之政寧不痛駭乎本道若有方伯則似此傳聞至徹九重一任守令輩之蔑法而不之禁乎爲先嚴飭道伯移貿時減價發賣邑星火査出指名狀聞施以竄配之律以懲日後以謝沿民朝令之下又復掩置以無乎狀聞則不飭之道伯先施重典以此意各別嚴飭行會可也
정조 12년
李在學以備邊司言啓曰取見右通禮禹禎圭疏陳冊子則其一徭役變通之策也以爲一夫二疋之徵可謂甚重而先大王深恤民瘼特減一疋而今則各鎭番布必捧以六七升精細者故其一疋之直亦等於古之二疋情錢則依舊結錢則加捧至於魚鹽商賈而無處不病民窮益劇誠非細憂也且免役之布需諸雇役之外而猶患國用之不足今之言者莫不以民窮財竭爲憂而國之費用依舊不動只欲取閭井之間而彌縫今雖減布軍額無減故漁奪殘民爲弊自如又添選武而納布尤憎騷撓議者皆以爲減軍額三之一然後可以祛白骨之徵黃口之充而至如選武與結錢之名色皆可罷也或以爲先朝之所變通者不可變改此有不然且以宋制言之始以差役而爲雇役又爲義役而復反於差役不拘於祖宗朝定制而隨時變通今宜特減軍額且其不涉於兵事者悉皆蠲去則不必別設均役廳竝付地部云矣先朝減疋之惠實爲東民沒世之恩而給代之需不可不充則魚鹽之稅結錢之捧蓋出於不得已之擧也行之累十年亦豈無末弊之可言者而草野之論不究其源只見其弊或以爲結錢可罷魚鹽可減其實則亦無良法美制別般可救者終歸於空言而止軍額請減最其變通之大者而莫重軍制有不敢容易議到至於各鎭番布升尺俱有恒制則今此六七升精細一疋之直等於古之二疋云者恐言之太過而旣聞之後不可仍置以此行會諸道各別嚴飭何如傳曰允
정조 12년
李在學以備邊司言啓曰取見右通禮禹禎圭疏陳冊子則其一銀店勿禁之議也以爲從古設店而鑄得銀銅鉛者不知其幾處上而需於國用下而資於民産此不可設禁且每年使行八包所齎者多至鉅萬國內之銀幾乎竭矣此宜益加生銀以贍需用而近以銀店大爲民弊筵稟設禁而只許銅店臣則謂勿論銀銅俱爲無弊蓋有銀處設店則富商大賈各出物力募得傭人無土不農之民願爲店民賴爲資生而納稅於地部則可謂公私兩便特許廣設銀店俾盡生財之道云矣近來銀貨之漸貴誠非細憂隨其産銀之地設礦採取固爲生財之道而第念前後設店適足爲無賴輩逋逃之淵藪未見其利徒貽民弊朝家所以嚴禁私採不許開店者蓋由於此今若許令富商大賈出物力設店納稅則逐末年利之類必將紛紜四起不勝其弊眞所謂所得者小而所失者多苟有産銀豐盛大關國計處則有司之臣臨時稟旨自當擧行此一款置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一倭館蔘弊釐正之議也以爲萊館歲蔘不自地部卽送預使該譯輩受價貿去故無識征利之類漸售奸計乃敢刳根糊皮以添斤兩之重必賭利益之多此而任他則彼將執我不義之端强我難從之請乃別遣幾許人預索米石而該譯謂以例習守臣疲於供億彼以見欺於歲蔘者而取償於留饋畢竟害歸國家利歸奸譯容其許僞於藥料若將生釁於隣敵其爲辱國誠非細故爲今之計宜正奸譯欺隣之罪以杜無名索賂之路且自地部貿蔘而別定差員直送萊館則豈有造蔘用奸之弊乎倭譯之非公幹留住萊府者自成一村私自交通以爲出物行商之地此宜一竝逐還而其中老奸一二譯每年造蔘者梟首於境上以示朝家紀律之嚴云矣倭館入給之蔘有年例送使之單蔘有公木換作之貿蔘今此疏中所論歲蔘卽指年例送使之單蔘而所謂單蔘自江界納于地部自地部出給倭譯使之齎往萊府看品入給而附蔘造蔘之律一依造銀錢律處斷則法非不詳律非不嚴而間有附造之奸弊不無見侮於彼人若此不已則生釁辱國誠非過語而至於別定差員自多窒礙之端蓋倭館凡事之一委任譯法意有在今若別定差員則安知無祛弊生弊之端乎爲今之計莫如仍其舊法而自戶曹嚴加察飭於出給之時自萊府更爲照檢於入給之日如有冒犯者隨其現發用以當律之意申明分付於戶曹及萊府倭譯輩留連萊府之弊果如所論而聞自譯院過公幹逗遛者連續督還云更加嚴飭事一體分付該院及萊府何如傳曰允
정조 12년
李在學以備邊司言啓曰取見右通禮禹禎圭疏陳冊子則其一錢貨變通之議也以爲生民所資適於用者莫錢貨若也國朝前後所鑄之錢不知幾千萬而近來公私之用日益艱乏至有廢錢之議內而惠廳各軍門之所捧外而各營各邑鎭之所收已過屢十萬緡京外之公用所散歲不過十分之一二自民而入者爲十之八九故惠均二廳與各軍門之積錢不啻倍蓰而又貿銅鐵儲置軍門今若分付均惠二廳與各軍門以其積置之錢散貸於貢市諸民又以貿置銅鐵盡爲鑄錢稍變錢制分以三等一分當一兩則十錢爲十兩也一分當十兩則十錢爲百兩也今若以當十當千之錢鑄出而勿論京外凡儲積之財必以此錢用之至於市貨交通公私恒用則以其小錢依舊行之則昔之貴者今可賤云矣近來錢荒之弊實爲生民切至之患而朝家爲慮此弊特命設鑄已鑄者爲六十萬兩鑄役尙在未了之中經紀拮据之際錢貨流行足可救急均廳軍門雖曰有若干儲錢而係是給代或不虞之備有難輕議於散貸至於當十當千之錢只令儲積便同死貨年前一將臣建請而以有害無益諸議不一格而不行今無容更議置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一東萊府弊瘼釐正之議也以爲萊府庖子監官以境內富民輪回差定而一年所需肉價以百石米劃付使之進排黃肉而用肉無節無以支當僅當一年輒皆破家以此之故自本官欲酬其勞旋差運米監官許多倭供米全付此輩從中擅弄故其欠縮之數今至六七千石若自朝家別般變通以充欠逋之數然後依湖南監營近例本府府使以其館主人當其庖子之役而撙節用肉則在館人必無負債之端在萊民庶有安堵之望至若運米監官則必以境內富民差出若有欠縮使其監官自當則渠必如保己物不敢爲偸食之計然則庖子與運米兩得其宜而無他弊端矣倭供米屢萬石左沿列邑輸納萊府出給倭館而自講和之初至于今只以一包米稱衡謂以完準沒數受去矣乃於乙巳倭人不爲如前稱衡敢請逐石斛量伊時府使輕先擅許故每斛所縮多則數斗少不下七八升屢萬石改量之際其所欠縮亦至於六七百石而此不可再徵於列邑故果有萊自收斂於民戶以充其數闔境騷撓民心渙散宜令廟堂別般劃策倭供米若不稱衡以給則其斛量減縮之數善爲區處毋使橫斂於萊民府伯苟不得人則無以憚壓殊俗懷保邊民萊灣二伯必以廉明方正之人各別擇差云矣東萊倭供之爲弊多端古猶然矣而今爲甚焉終必生釁實非細慮及今釐改在所不已下納米一依稅納之例庖子監勿差運監之意前已嚴加申飭可除一分之弊而其外矯救之策難以遠外傳聞遙度懸斷以上疏內辭意爲先發關道臣査問該府各令附陳意見論理狀聞後稟處何如傳曰允
정조 12년
李在學以備邊司言啓曰取見右通禮禹禎圭疏陳冊子則其一漕運變通之策也以爲我東稅穀之船運者有漕船焉有京江船焉有地土船焉及其裝發之後領護運米惟在船人而作奸偸食莫可充代則終至故破若其稅船致敗則地方官被罪而眞箇作奸之船漢則輒皆寬貸故習以爲常尤可痛也內洋破船而人不渰死則歸之故破而作奸尤甚者梟示海上則船人庶可懲戢至於江船作契實爲公私兩便之策而創行丙戌旋卽罷契乙巳作契而船隻不多使之再運行當盛暑水力甚弱大雨時行海氣作霧故乙巳稅船之多至致敗者蓋以是也勿論漕船與作隊船必先嚴立紀律以正民志其領運之法略倣皇明舊制必以有風力邊將領來諸船則可祛偸食之患亦絶故破之弊云矣漕運之法本自嚴重故敗一律載在法典差員領來今亦遵行則固無容更加申飭至於私船作契則一二曾試有弊旋罷隨載隨發元無綜隊其所領率勢有難便雖欲依倣華制無以逐船句檢今以疏辭見之亦未免有說無救置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一學校敎育之策也以爲我朝學制一登進士無所肄業擧懷希覬少無行檢求其道德百不得一今欲端本惟在導率嘗考皇明舊制京外府州縣學各有定額講習誦讀士多力行今若彷彿其制每於歲首大司成與四學兼官極選生進中有德行文藝者使之居齋肄業論孟庸學爲一科詩書易爲一科周禮禮記春秋爲一科綱目宋明史爲一科十二月而合爲四科優等者循序以陞學行卓異者始許齋薦而官之則得選於此者方始爲鴻儒碩士而太學之外又設四學者三代之制也繕修齋舍增置養士之具敎授一員外各置訓導二員使之輪次直宿都下遊學之士另加掄選分隷四學每十人居齋三年一比之間以三十日爲準各有肄業又以墨義十日一肄無過二百字考其得失朱印爲證送于成均及至小科初試據此錄名而不三考則不錄外方則每於三四邑定考官三考亦如四學之例許赴監試如是定制則京外應擧者豈有如前濫雜之弊哉外之校院尤可寒心不設師長故無所矜式擇其學行及休官隱退之人使居其職薄有祿俸以責導率則其敎育之效必有可觀云矣我國學校之法可謂美矣設館授餐勸講試藝旣盡待士之道且寓育才之義而人則不古法又漸弛道德無成就之美文藝鮮輩出之類有識之歎厥惟久矣如欲矯其弊而責其實則莫如修明舊典而已蓋疏中居齋生四科之制卽今日月講之法四學生分隷之制卽今日肄業之法小科時錄名初試有照訖講會試有學禮講月講肄業照訖學禮一遵古規俾有成效則士風不患不振人才不患不得何必別立科條如疏中之論乎雖以外方言之鄕校皆有訓長講製亦具制度擇其人申其法惟在於道臣守令竝以此意申飭京外學宮申明擧行至於墨義朱印等節意雖在於防奸事則涉於傷細訓導加設亦非急務竝置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一嶺南漕船變通之策也以爲嶺南稅穀本以京江船運納而曾無領率之法故船人輩從中弄奸罔有紀極頃於庚辰道臣爲祛此弊創造漕船六十隻每年所運不過六萬石而各船沙格十六名糧米一年應下爲四千八百石衣資與什物代米一年應下爲六千八百四十石各船醬太一年應下爲一百八石憑藉差員支供中間消融於三漕倉者每年爲六千石限三年無弊運納則賞米三十石合爲一千八百石十年一次改造米每隻三百石合爲一萬八千石又以封山松木九十株式上下則朝家磨鍊極其豐厚而遐土頑民不知德意偸食元穀以致無面一軍作弊九族流散革罷嶺南漕軍之規設置京江作隊之法極擇江民之有根着慣水者十船爲一隊每隻船主沙格定以十四名沙工則每朔二十斗格軍則每朔十二斗給料船主則依他貢契例每年除給七十石則六十石所費合爲一萬二千七十二石而餘剩每年爲一千五百餘石每年醬太米一百八十石憑藉消融米六千石亦當還屬朝家三年一次賞米亦不上下改造之際不必題給生松如有各鎭退戰船依本價劃給而只給生松四十株如無退船以八十株給之裝運之際外洋逢破人多渰沒穀無可極則以破船計之若於內洋逢破人命無傷則同隊九船以其船價收斂充納如或多數致破則六隊諸船合力充納無敢以無面破船等說登聞之意嚴立科條且漕軍船價與浮加米二萬二千石之消融嶺外者流散江上則都下市直不必騰踊而貢價朔料外餘剩七千八百石歸屬國家以此論之京江作隊實爲漕運之第一長策且嶺南漕軍一番運納之後棄船海曲歸臥各處脫有緩急有此安用乎今以六十漕船泊置漢水下流近千漕軍居在三江內地以此定爲水軍而屬於軍門每年畢運之後各領其船退守江喬等海口以備不虞豈非國家陰雨之備哉今若設置作隊則公私便利者有九焉各隊同護臭載無憂一也或致破船自隊充納二也互相維制奸情自破三也船契爲業江民多集四也市直不騰都民多賴五也松株稍減偸板亦絶六也漕軍歸農簽丁有補七也江京近地得置水軍八也亦得七千石米以補經費九也及今變通云矣嶺南漕船之變作京漕船固是江民至願大欲其所謂移遠地而置近郊除冗賞而作實用者外面泛聞宜若有利無害而其實則做時不如說時太半是行不得之事耳漕船之設置今爲數十年而姑無大段生弊之端則未見顯勝之效徒主更張之論殊非十分至當萬全無疑之道上疏內辭意置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一統禦使變通之議也以爲當初置水使於喬桐者或有外寇則喬桐永宗領其水軍左右挾攻使不得臨衝於沁都者也且喬桐沁都之咽喉若自固守則外寇初不犯於沁都而向來罷水使以留守兼三道統禦使而戰船移泊於江華未及乘潮則船不浮水便是無用之物也脫有寇犯江都則喬桐雖欲爲援其勢末由留守則旣兼水陸都大將以其一身何以統陸軍而領舟師乎今宜仍舊貫戰船與水軍還屬喬桐云矣統禦營復屬喬桐事前後朝議多以爲便伊後帥臣之狀亦請還屬喬桐矣留守之兼領水陸旣多妨礙之端戰船之乘潮始浮亦非待變之意而喬桐重地實當賊路一朝殘弊關係不細仍舊還屬似不容已而第念纔移旋復不但有銷刻之嫌喬沁形便臣等多未目見而只憑傳說遙度硬定有欠愼重之道更爲問議於原任大臣及諸將臣後稟處何如傳曰當初移設之論以賊路之在燕尾要衝也其後因舊之說以西海爲咽喉也從初論時予以爲是之從今說時予亦以爲信然大抵初與今俱不能到底領會故耳向於該倅狀本欲直處分而未果事苟當改何嫌銷刻乎然於因舊與否間欲待眞知形便然後下敎卿等姑待之可也
정조 12년
李在學以備邊司言啓曰取見右通禮禹禎圭疏陳冊子則其一軍制變通之策也以爲設營養兵雖出於重門待暴之計而溯其已驗之跡則未嘗有兵力之可賴何必設三營虛養軍校徒損財力乎訓局之軍五千二百則都下養兵之費安得無財竭之患乎限以三千抄其丁壯務置精銳衛護都城而禁御二軍以鈍劣之鄕軍輪番於宮城內外者豈不疎虞乎一依訓局之制禁御兩營之軍自五部募得各置一千五百名每番以五百人入直分以三番則兩營之軍合爲三千都監之軍亦爲三千則都下置兵竝爲六千緩急可恃而至若鄕軍勿論元軍與保人以米以布收納於該營以爲養兵之需竝與其保而編於束伍團束禁營之別置大將徒貽其弊少無所益仍其舊貫還屬於大司馬至於守摠二廳所屬牙兵太半是私賤元無團束操鍊之例而一片都城分作五軍門糜費漸滋南漢則蓋在慶州而主管山城屯田所收及牙兵所納之米皆宜捧留以補軍需而乃反設廳於都城收蓄錢穀盡歸冗費乎斷然革罷專付府尹北漢則城裏皆是急峽勢甚傾仄糶糴爲弊近畿之民無以支堪且倉穀不在城內蓄積反爲盜糧此宜革罷其屯穀及牙兵收米移屬禁營以補軍需云矣我國兵制五衛之法罷而五營之制創焉訓局騎步是謂輦下親兵而强半老弱太欠精銳此則責在大將務精不務多兵家所貴減數之請誠有意見禁御鄕軍素稱莫强實倣府兵之遺法尙恨輪番之數寡則遽罷百年勁悍之卒募得一朝市井之徒以此代彼非計之得守摠兩廳分管畿邑成團束之制有操鍊之例而一城之內竝設五營不但糜費之漸滋亦多事勢之難便前後守使之出鎭南漢蓋以此也而乍出乍還徒增煩弊北漢則當初築斯軫緩急之圖竭民國之力大小臺榭十數倉庫羅列城內各有管守謂有盜糧未得其說旣不可還復經廳又從而徑革摠營則彼許多城牒軍器餉穀僧軍其將屬之於誰乎至若禁營之還屬司馬未知利害之如何而亦係變通之大者不可以一人之見輒議更張今姑置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一忠孝烈褒旌之議也以爲顧今世變層生亂逆接踵宜於此時褒奬忠孝激勸風俗而凡外方之忠孝烈卓異者旣多士林之呈狀亦有道臣之論啓而儒狀則自外阻搪道啓則該曹防塞其何以敦彝倫而樹風聲乎毋論子孫與多士凡有上言者勿令拔去竝爲回啓可褒可旌者不待歲首隨卽狀聞以爲王化之源云矣近來忠孝烈旌褒之典或有濫猥之歎實無遺漏之慮道臣之陳聞無不得請該曹之防啓間多特許朝家所以敦彝倫而樹風聲者靡不用極至於子孫上言之勿許聽施寔出於防干恩之意則決不可更許開路歲首登聞旣有定式外方卓異之行可褒可旌者自當無遺上徹今無容更議此一款置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一關西田賦上納之議也以爲我國自丙丁以後土幣繁重使价相望關西之賦悉歸供給故西漕之不運不但爲長山之石礁也顧今客使罕至邊境無虞方物幾乎半除而關西一路別是方伯之國萬千財貨隨手用盡不見痕罅其他通邑大都財積如山而便歸私橐量留使价之費其餘以米上納則必不下十餘萬石節量於丙丁多事之時度支之缺庶可賠補或曰暗礁臭載而商舶往來如梭則獨妨於公運乎且關西之治多不用量案則其隱漏必多此亦可議云矣我國關西一路直通上國使价之來往供億之煩重與他道有異伊後制置漸次得宜旣設民庫以待使星復置勅庫以應客使此皆以民之財應民之役非有神輸鬼運別有財賄而然人之視之殆同貨府者特因商譯之湊集素稱物貨之殷盛而亦非官府所可染指則今謂之隨手用盡便歸私橐云者何言之過也至於土之所出不及三南田多於畓商夥於農人鮮務本俗好逐末故穀簿所載田穀居多自古西路之不開海運者豈但爲長山石礁之險哉待變之地儲蓄宜富經費之需取給時多世稱關西一路爲度支之外府者不待海運而固有資用之道故也今此開漕之請殊未知其得當至於量案之不用隱漏之必多云云大典二十年一改量之法廢而不行久矣而關西爲尤甚量紊結漏安得不然改量之擧依前嚴飭漕運一款置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一嶺南仁陽縣復設之議也以爲仁陽之縣厥惟久矣天作一邑地是八面民戶田結均爲六千則此是中邑之大者不幸革罷分屬於尙州醴泉仁陽之距尙州一百三十里而間有三大嶺三大川距醴泉道里與川嶺亦如是民有應役必經宿而抵于官府故夏而或致渰沒冬而或有凍死此實最疾苦者而且兩邑奸猾輩以官府絶遠憑藉官令剝民之事千百其端依慈仁慶山復縣之例復此仁陽古縣以革民弊云矣邑治四境道里均適然後民無奔走之苦吏無侵欺之弊而今此仁陽之於尙州醴泉間以峻嶺大川往來動費經宿則奸猾之因此侵漁誠不無其弊而然當初革罷必有其由況州縣分合事係不輕外此諸邑亦多此類其何以逐邑而釐正乎遽議沿革適足以致紛紜今姑置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一備邊固圉之策也以爲北邊之憂莫如咸定諸郡之爲急蓋咸定諸郡與三甲相通而三甲水皆北流又與廢四郡接近然則咸關鐵嶺都無鎭守者非計也鍾城行營距江不遠北地雲暗烽燧恒絶若輕騎乘昏突至則拱手就縛而已行營則只留副將沿江上下多置候望則可免倉卒之患廢四郡處於鴨江以南七百里地方之大非六鎭之比況今經界有限而旣無寇掠侵犯之患宜於此地闢斯土地俾民爰居沿江上下絡繹相守則此爲邊方保障之策三水一境闢在鴨江之上流土瘠民貧不能聊生而佩印官之在於境內者爲十二許多邊將羅列江岸所管鎭卒不成貌樣邊將月俸不過若干耳牟大麥之屬而此以軍門久勤畢竟所得如許薄地一分肥己非所可望三年滿瓜莫資回糧勢不得不誅求鎭卒所謂土産只有貂鼠而以貂以鼠勒徵不已故疲殘鎭卒莫能支保終至逃散其何以得力於捍衛邊方乎殘鎭可罷冗官可省廟坡合於別害江口合於神方自作仇非合於魚面舊乫坡合於新乫坡小農堡合於羅暖仁遮外合於本府則鎭卒稍盛鎭況稍優內而可供邊將外而可禦寇盜三水一邑之民亦可安堵云矣咸關鐵嶺之都無鎭守雖似可憂嶺底邑治俱有鎭守之責則別設鎭守未知其穩行營之只留副將決非防秋之意沿江之多置候望反歸擾民之端至若廢四郡之許民入居已有前人之言而或慮不意之憂意作未了之論言固可取事難輕議竝姑置之三水鎭堡合設之宜前前道臣亦旣詳論於陳瘼之啓今此所論又若是根據想其殘弊之狀合有通變之政而道啓以魚面自作神方小農四鎭堡謂當革罷此疏則其所請罷加至六鎭堡此非遠外所可遙度事貴愼重亦宜虞廣更令時道臣帥臣詳探事情論理狀聞後稟處何如傳曰允令道帥臣各具意見便卽狀聞而本道邊將所謂鎭況不能糊其口庇其身飢而往餒而返稍有意思則剝髓椎膚於數小鎭卒云無益於捍禦姑舍是朝家每聞此等說而自不免認以爲常事迄無一番變通是何異於朝家使之椎剝乎使之勿捍禦乎添廩足用之方前此筵中言之屢矣徒歸空言而止及今此事出言端之後又豈可如前泯默勿論四鎭六鎭之革罷與合倂政宜先講容措之方關問時一體措辭行會令道伯及南北帥臣細陳意見待狀本來到無或如前之爲從長指一回啓期有矯弊之實效可也
정조 12년
李在學以備邊司言啓曰取見右通禮禹禎圭疏陳冊子則其一西北人疏通之議也以爲松京以西鐵嶺以北殆近四百年便同枳塞者然其登科者文則不過分隷於國子芸館或許掌令而此亦罕有武則必置於副末薦而見枳於監察獨不識朝家之普澤矣今若勿論文武隨才甄用出入朝著砥礪廉隅則自然有親長死上之心他日殊俗之竊發必欲效死而衛邦此可謂國家長久之術西北守宰多以武臣純差者亦非古制從今以往必以文武交遞而文敎武衛竝宜修擧云矣西北人才之沈屈厥惟久矣前後提飭之聖敎每政必勤臨朝屢發文而臺憲武而閫禦間或有之而尙未有破常格副聖意之擧則人心之湮鬱姑捨毋論朝令之不行誠極可惜從古節義勳業固自磊落而目下草野乾沒亦豈無人乎尙文尙武俗固不同而於內於外才當隨敍文之限以國子芸館武之必置副末薦尤涉太局合有闊狹今此疏通之請豈有異同之論依疏辭更加申飭兩銓及該院該廳期有實效至於武窠之變爲文窠事係官方有難輕議置之何如傳曰允日前飭敎亦出於此意然而收效之方在於有司自本司拔例各別嚴飭可也
정조 12년
李在學以備邊司言啓曰取見右通禮禹禎圭疏陳冊子則其一科制變通之策也盛陳科擧之弊仍以爲自今宜倣唐宋及皇明故事必選能文之士使之應擧京則使大司成與四學兼官各薦幾人鄕則令道臣與地方官極選文才錄送都目定其應擧之數則可以絶場屋雜亂之弊而豈有倖第之患乎且今只行式科罕設別科士之專於製述者鮮有拔身之路此必分講製而竝試然後可無偏於選才之道矣館下齋與四學選置明經儒生乃倣漢制而殿講亦取明經之路也今若稍廣其規每於歲末依通讀之例試取明經儒生限六十人分處館學四孟朔設行殿講每取二人則一年爲八人一式年之間自殿講而登科爲二十四人又不必別設明經科至於式年大科初試比前加數而初試入格後咸聚京師小科則依前講規大科則四書三經臨時稟旨如殿講某經落點之例則爲士者必讀四書三經然後赴擧不必背講抽栍臨講毋誤音吐能通文義者許赴會試會試之現亦依增廣例設以兩場而初場則賦表終場則策文限四十人取之券頭書以京鄕如皇明之制半取京士半取鄕儒以此定制三年一比之外不設別科則科制不雜士習亦正且今之內外文蔭武窠不過七百有餘而三年大比則三十年爲十比其間取人足以需用云矣科擧之弊其來已久矯弊之道其說亦多而尙無一定之新制以救百年之宿弊其爲識者之歎久矣今此疏中其說弊處儘可謂詳備其救弊條終未免疏略蓋大比外勿設別科官職窠排比取士云云或不無意見內而泮學之選擧外而營邑之定額未見其必防倖竇一年八人之試取四書三經之稟旨未足以眞得實才則有不可以此擧而措之今姑置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一武科防禦使禁軍騎士變通之策也以爲武科取人之道不宜專尙武技必於式年大比武技準分者又以武經七書抽栍臨講能通文義者乃得被選此外勿設別科毋輕恩賜不至有倖濫之弊閫任必經防禦然後許通者非古制也人雖不合一經防禦則平步閫帥遐方寒素者雖有頗牧之才鮮有與焉近來專尙地閥已成謬例而用武之地何拘地處凡今武弁才器之可合閫任者廟堂與武將各別公薦次第進用則奔競之弊可息掄選之道亦無礙矣武科出身以講射取才宣薦則付禁軍末副薦付騎士六朔後陞移人多窠窄數年不得入仕而納馬與軍裝無以堪當則初不應試間有被選能得實職者十不一二遐方武弁莫不解體都民之曾爲禁軍者失其料布無以生活而且一二內禁軍蔑視三內禁軍轉成仇隙不可不變通從今以往禁軍騎士依前規爲之至若內三廳新參所費夥然莫不傾家此宜省減無過百金云矣式年武科試法最嚴諸般武技外四書五經中一書武經七書中一書通鑑兵要等書中一書竝從自願昭載大典纖悉備具可按而行則今之所患惟在於試場之不嚴不在於科規之或疎今不必更立抽㮐之法勿設別科毋輕恩賜云云實爲救弊之要道而聖念恒軫於抑濫成效可期於持久有非自下所敢議到者至若防禦使之爲水閫階梯係是中間變通之事而其於抑躁進止倖覬爲益亦多勿拘地閥惟才是簡朝家申飭每在於此其所對揚惟在銓曹亦何關於此法之有無乎若究其本則無出於一公字苟其公也銓家之通擬未必不如廟堂將臣之掄選續續更張徒貽紛紜今姑置之宣薦及末副薦禁軍騎士之制果不無異同之論而姑未見掣肘之端且今宣薦之專屬一內聖意有在武士胥悅其所說弊恐涉太過此一款亦爲置之內三廳新參浮費前後飭敎不啻申嚴而日久稍弛勢所必至令該曹更加量減各別嚴飭何如傳曰允
정조 12년
李在學以備邊司言啓曰取見右通禮禹禎圭疏陳冊子則其一北關別武士創置之議也以爲北路風俗專尙武力而出身之後無所歸屬老死田廬誠甚可惜今若以出身者選爲別武士每年一次試才於監營或兵營取其優等與沒技授以邊將與加資則雖於登科之後以冀進取莫不鍊習分付道臣抄得道內出身竝付別武士試才奬用則此爲北邊備禦之策云矣別武士設置自有諸道之已例況此北關尙武之地尤合有激勸收用之政而本道監兵營親騎衛素稱他道所無之驍健則不必更設此別武士名色且親騎衛之每年試取時沒技者居首者直赴殿試邊將除授旣有定式則本道出身未嘗不入於親騎衛之中而不可謂全沒歸屬矣兵不在多惟貴其精苟能存汰得宜鍊習惟勤則雖無加設之擧自有捍禦之效此則置之何如傳曰允
정조 12년
李在學以備邊司言啓曰取見右通禮禹禎圭疏陳冊子則其一水軍變通之策也以爲我國水軍元非習水者混居山野今之宜充水軍者莫如海上漁戶今若編爲水軍則其候風順潮捩柁下碇之術大有勝於陸民而且仁祖大王下敎曰南方之馬性柔脆難用於戰陣南方牧場皆移西北南方牧場許民耕食仍以其民爲水軍山郡水軍一切革罷則馬政海防兩得其宜此豈非今日之遵行者乎浦戶苦役釐正蠲減然後庶可安集如是則水軍當爲精銳云矣旣曰水軍而遠居于山野名實之不副莫甚於此變通之議其來已久而變通不得其要則徒見其騷撓難保其裨益未知濱海諸邑鎭水軍名色之在山邑者厥數爲幾何而一倂換定誠難遽議所謂納布軍納布而已則無間水陸依前置之就其中能櫓軍之不可不塡充一船格卒者令道帥臣往復相議從長論報後登對稟處何如傳曰允
정조 12년
李在學以備邊司言啓曰取見右通禮禹禎圭疏陳冊子則其一馬政修擧之議也以爲養馬所以備武士壯王室也而馬政之不修未有甚於近日耽羅之畜無四歲留者駿産殆絶牧場則牧官癏職牧吏偸損輒取人家騀駊䮄駒必充其額列邑之分養馬不過疲癃款段則將何以急難之用也凡任牧之官全事肥己剝割牧民罔有紀極而至於駉牡騋牝之美未嘗屑爲則馬政之不修其勢然矣從今以往監牧之官各別擇差亦依守令殿最自本道考其勤慢尤著者爲守宰不職者必流竄則大有其效云矣養馬國之大政而疎虞莫甚近日其所條陳儘得其弊駿骨之産素稱耽羅而貢駒擧皆玄黃水草之養專靠牧場而土地反歸耕作騎卒借鬣操鍊不成貌樣馹路就殘命令幾乎壅闕至於分養之有名無實牧官之徒事肥己種種弊端難以毛擧此非法制之不美實由有司之不勤此後則耽羅歲貢之極擇牧場犯耕之論勘騎卒備乘之道馹路蘇瘼之方另加嚴飭俾無如前稽忽之弊牧官差遣各別選擇而本司殿最勿全以稅納多寡先觀其畜産繁損以之嚴黜陟行賞罰事分付太僕本道同議一款令出多門易致生弊今姑置之何如傳曰允馬政有國重事近來牧官卽一偶官何補於馬政乎此後畜産多寡牧養數爻每歲末令該寺一件別單書入考績以此定其高下來頭繡行亦令察其勤慢事仍自本司齎去事目中此一段添入可也
정조 12년
李在學以備邊司言啓曰取見右通禮禹禎圭疏陳冊子則其一軍器精備之策也以爲顧今京營與外邑武庫之藏未有精利而完備者箭羽多落鋒鏑不備弓弦蠧絶筋角相離至於鎗劍旂銃之屬無不濫惡如許兵器將焉用哉此弊外方尤甚帥臣或當巡操使幕裨摘奸而守令與該色只爲行賂無事過巡之計今宜行會諸兵營嚴飭管下列邑凡係兵器隨頉隨改巡操時帥臣親自點閱以爲賞罰之地而若令物物誌刻雖久遠之後追罰其主者則必罪一礪百云矣國家昇平已久戎備多弛京外所儲率皆朽弊雖有別備陞資之法而亦多名存實無之歎道臣帥臣或拘於顔私或狃於恬嬉巡路點閱只藉賂門者誠如疏辭可勝寒心按物刻誌追考功過隨其勤慢施以賞罰亦可爲遵古制救今弊之一道更以此意行會諸道別加嚴飭何如傳曰允
정조 12년
李在學以備邊司言啓曰取見右通禮禹禎圭疏陳冊子則其一道臣置副之議也以爲六曹京兆之官皆有長貳而獨監司專制一方却闕佐貳略倣麗時按廉副使之例必置佐貳則亦豈無利民之政乎各道都事卽監司之佐幕而外臺也該道之科試堤堰稅船裝運等事無不主管矣近來都事之所掌職任皆自監營替當亞營仍作虛位廩祿反歸本官之私橐蓋文官之爲此職者擧皆未通淸疲軟之類而自此罷散仍以枯死寧不矜惻從今以往必以三司中有人望者擇差假副使之銜按住亞營周年瓜遞凡財用獄訟民賦軍政必長貳合議而後行之則監司或非其人欲恣胸臆亦憚都事而不敢爲必大有益而都事皆以侍從差遣則文官之在郞署者無路疏通參下察訪八窠以參上文官差出則亦可爲疏通之道云矣諸道監營之設置都事法意本自不輕而差除之規漸不如古挽近以來成一冗官有名無實誠如其論而其所矯救之方不過申明舊制擇人差遣而已欲分方伯之權假以副使之銜事係官制有難輕議爲慮疏通之道代以郵官之窠纔承聖敎變通五窠而得人之道不係於通淸與否另飭銓曹毋論通淸未通淸各別擇差支供之節接待之道令道臣一遵舊制使當之者得以自重其身能盡其職則庶或爲一分矯弊之道以此意分付銓曹及諸道道臣何如傳曰允
정조 12년
李在學以備邊司言啓曰取見右通禮禹禎圭疏陳冊子則其一關防設置之策也以爲靑石谷距京城一百七十餘里今若設鎭而防禦分京畿左右道左屬南漢右屬松京以截靑石一路海西之兵以截洞仙則皆以爲京城之外援而密陽之鵲院亦是天塹左右石壁削立大江依山緣江僅通一路築城於斯以爲防守而出一枝兵把截鵲院則此實東梁以西之第一關防也且鳥嶺之築城鎭守者蓋出於懲前毖後之計而近者又通一路於尙州西原之界又開一徑於聞慶槐山之間此爲嶺湖往來之捷徑故商賈行旅莫不由此二路而不由鳥嶺鳥嶺重關反作空地嚴飭聞槐淸尙等四邑設禁二處捷路毁去酒店毋使行人往來而長養林木不得侵伐不過十年可成天險云矣我國山谿之險本多關防之處松都之靑石密陽之鵲院俱是金陽要衝之地而壬丙之變曾無一夫當關以致賊騎之長驅至今爲志士之恨今此所論蓋由於此而第念欲設鎭堡則乘障之一邊將守堡之若干卒無益於勝敗之數欲築山城則民窮財竭設施非時未免有贏屈之歎又其變通已成之軍制分屬松京擧措重大亦非立談間所可規劃而至於尙州槐山等間路設禁前後朝家飭令非止一再則復通商行之說聞極驚駭更令道臣別遣親裨從實摘奸另加嚴禁後枚報本司以爲憑處之地何如傳曰允